Pöytäkirja (N:o 19)

Euroopan rahapoliittisen instituutin perussäännöstä (1992)

KORKEAT SOPIMUSPUOLET,

jotka HALUAVAT vahvistaa Euroopan rahapoliittisen instituutin perussäännön,

OVAT SOPINEET seuraavista määräyksistä, jotka liitetään Euroopan yhteisön perustamissopimukseen:

1 artikla

Perustaminen ja nimi

1.1 Perustetaan Euroopan rahapoliittinen instituutti (ERI) tämän sopimuksen 117 artiklan mukaisesti; se toteuttaa tehtävänsä ja harjoittaa toimintaansa tämän sopimuksen ja tämän perussäännön määräysten mukaisesti.

1.2 ERI:n jäseniä ovat jäsenvaltioiden keskuspankit (kansalliset keskuspankit). Tätä perussääntöä sovellettaessa Luxemburgin keskuspankkina on "Institut monétaire luxembourgeois".

1.3 Tämän sopimuksen 117 artiklan nojalla sekä pääjohtajien komitea että Euroopan raha-asiain yhteistyörahasto (ERYR) lakkautetaan. Kaikki ERYR:n varat ja velat siirtyvät kokonaisuudessaan ilman eri toimenpiteitä ERI:lle.

2 artikla

Tavoitteet

ERI myötävaikuttaa talous- ja rahaliiton kolmanteen vaiheeseen siirtymistä varten tarvittavien edellytysten toteuttamiseen erityisesti:

- lujittamalla jäsenvaltioiden rahapolitiikan yhteensovittamista hintatason vakauden turvaamiseksi;

- hoitamalla tarpeelliset valmistelut Euroopan keskuspankkijärjestelmän (EKPJ) perustamiseksi sekä yhtenäisen rahapolitiikan harjoittamiseksi ja yhtenäisvaluutan luomiseksi kolmannessa vaiheessa;

- valvomalla ecun kehitystä.

3 artikla

Yleiset periaatteet

3.1 ERI suorittaa sille tällä sopimuksella ja tässä perussäännössä uskotut tehtävät ja toimet, sanotun kuitenkaan rajoittamatta rahapolitiikkaa hoitavien toimivaltaisten viranomaisten vastuuta kussakin jäsenvaltiossa.

3.2 ERI toimii EKPJ:n perussäännön 2 artiklassa vahvistettujen tavoitteiden ja periaatteiden mukaisesti.

4 artikla

Pääasialliset tehtävät

4.1 Tämän sopimuksen 117 artiklan 2 kohdan mukaisesti ERI:n tehtävänä on:

- lujittaa kansallisten keskuspankkien välistä yhteistyötä;

- lujittaa jäsenvaltioiden rahapolitiikan yhteensovittamista hintatason vakauden turvaamiseksi;

- seurata Euroopan valuuttajärjestelmän (EVJ) toimintaa;

- neuvotella sellaisista kansallisten keskuspankkien toimivaltaan kuuluvista kysymyksistä, jotka vaikuttavat rahoituslaitosten ja -markkinoiden vakauteen;

- ottaa hoitaakseen ERYR:n tehtävät; erityisesti se hoitaa 6.1, 6.2 ja 6.3 artiklassa tarkoitetut tehtävät;

- helpottaa ecun käyttöä ja seurata sen kehitystä, ecu-selvitysjärjestelmän moitteeton toiminta mukaan luettuna.

Lisäksi ERI:llä on seuraavat tehtävät:

- se neuvottelee säännöllisesti rahapolitiikan suuntaviivoista ja rahapoliittisten välineiden käytöstä;

- kansalliset rahaviranomaiset kuulevat yleensä sitä osana edeltävää yhteensovittamista ennen kuin ne tekevät päätöksiä rahapolitiikan suuntaviivoista.

4.2 Viimeistään 31 päivänä joulukuuta 1996 ERI täsmentää ne lainsäädännölliset, organisatoriset ja logistiset kehykset jotka EKPJ tarvitsee hoitaakseen tehtävänsä vapaaseen kilpailuun perustuvan avoimen markkinatalouden periaatteen mukaisesti kolmannen vaiheen aikana. ERI:n neuvosto saattaa nämä kehykset EKP:n päätettäviksi sen perustamispäivänä.

Tämän sopimuksen 117 artiklan 3 kohdan mukaisesti ERI erityisesti:

- valmistelee kolmannen vaiheen aikana toteuttavaa yhtenäistä rahapolitiikkaa varten tarvittavat välineet ja menettelyt;

- edistää tarvittaessa niiden sääntöjen ja menettelyjen yhdenmukaistamista, jotka koskevat tilastotietojen keräämistä, laatimista ja levittämistä sen toimivaltaan kuuluvilla aloilla;

- valmistelee säännöt, jotka koskevat kansallisten keskuspankkien EKPJ:n yhteydessä toteuttamia toimia;

- edistää rajojen yli suoritettavien maksujen tehokkuutta;

- valvoo ecu-setelien teknistä valmistelua.

5 artikla

Neuvoa-antava toiminta

5.1 Tämän sopimuksen 117 artiklan 4 kohdan mukaisesti ERI voi antaa lausuntoja ja suosituksia raha- ja valuuttakurssipolitiikan yleisistä suuntaviivoista sekä niihin liittyvistä kussakin jäsenvaltiossa toteutetuista toimenpiteistä. Se voi antaa hallituksille ja neuvostolle lausuntoja ja suosituksia politiikasta, joka on omiaan vaikuttamaan yhteisön rahatalouden sisäiseen tai ulkoiseen tilanteeseen ja erityisesti EVJ:n toimintaan.

5.2 ERI:n neuvosto voi myös antaa jäsenvaltioiden rahaviranomaisille suosituksia niiden rahapolitiikan harjoittamisesta.

5.3 Tämän sopimuksen 117 artiklan 6 kohdan mukaisesti neuvosto kuulee ERI:a ehdotuksista, jotka koskevat sen toimialaan kuuluvia yhteisön säädöksiä.

Jäsenvaltioiden viranomaisten on niissä rajoissa ja sellaisin ehdoin, jotka neuvosto vahvistaa määräenemmistöllä komission ehdotuksesta sekä Euroopan parlamenttia ja ERI:a kuultuaan, kuultava ERI:a suunnitelmista lainsäädännöksi sen toimivaltaan kuuluvalla, etenkin 4.2 artiklassa tarkoitetulla alalla.

5.4 Tämän sopimuksen 117 artiklan 5 kohdan mukaisesti ERI voi päättää julkistaa lausuntonsa ja suosituksensa.

6 artikla

Toiminnalliset ja tekniset tehtävät

6.1 ERI:n tehtävänä on:

- huolehtia kansallisten keskuspankkien tukitoimenpiteistä yhteisön valuutoissa johtuvien positioiden monenvälistämisestä ja yhteisön sisäisten maksusuoritusten monenvälistämisestä;

- hoitaa Euroopan talousyhteisön jäsenvaltioiden keskuspankkien välillä Euroopan valuuttajärjestelmän toiminnan yksityiskohtaisista säännöistä 13 päivänä maaliskuuta 1979 tehdyssä sopimuksessa, jäljempänä "EVJ-sopimus", määrättyä erittäin lyhyen ajan rahoitusjärjestelmää sekä Euroopan talousyhteisön jäsenvaltioiden keskuspankkien välillä 9 päivänä helmikuuta 1970 tehdyssä sopimuksessa, sellaisena kuin se on muutettuna, määrättyä lyhyen ajan valuuttatukijärjestelmää;

- huolehtia yhtenäisen järjestelmän luomisesta jäsenvaltioiden maksutaseiden keskipitkän ajan tukea varten 24 päivänä kesäkuuta 1988 annetun neuvoston asetuksen (ETY) N:o 1969/88 11 artiklassa tarkoitetuista tehtävistä.

6.2 ERI voi ottaa vastaan valuuttavarantoja kansallisilta keskuspankeilta ja laskea liikkeelle ecuja tällaisia varantoja vastaan EVJ-sopimuksen täytäntöön panemiseksi. ERI ja kansalliset keskuspankit voivat käyttää näitä ecuja maksuvälineinä sekä keskuspankkien ja ERI:n välisiin toimiin. ERI toteuttaa tämän kohdan täytäntöön panemiseksi tarvittavat hallinnolliset toimenpiteet.

6.3 ERI voi myöntää kolmansien maiden rahaviranomaisille ja kansainvälisille rahoituslaitoksille ecun "muun haltijan" aseman sekä vahvistaa ne ehdot ja edellytykset, joilla ecun muut haltijat hankkivat, pitävät hallussa tai käyttävät näitä ecuja.

6.4 ERI:llä on valtuudet pitää hallussaan ja hoitaa valuuttavarantoja kansallisten keskuspankkien asiamiehenä ja niiden pyynnöstä. Näistä varannoista johtuvilla voitoilla ja tappioilla hyvitetään tai vastaavasti veloitetaan varantoja tallettavaa kansallista keskuspankkia. ERI suorittaa tämän tehtävän kahdenvälisten sopimusten perusteella ERI:n päätöksessä vahvistettujen sääntöjen mukaisesti. Näillä säännöillä pyritään varmistamaan, että näillä varannoilla toteutetut toimet eivät vaikuta jäsenvaltion rahaviranomaisen raha- ja valuuttapolitiikkaan ja että ne ovat ERI:n tavoitteiden ja EVJ:n valuuttakurssimekanismin moitteettoman toiminnan mukaiset.

7 artikla

Muut tehtävät

7.1 ERI esittää vuosittain neuvostolle kertomuksen kolmannen vaiheen valmisteluista. Näissä kertomuksissa arvioidaan sitä, miten yhteisössä on edistytty yhteisön sisäisessä lähentymisessä, ja niissä käsitellään erityisesti rahapolitiikan välineiden mukauttamista ja kolmannessa vaiheessa yhtenäisen rahapolitiikan toteuttamisen edellyttämien toimenpiteiden valmistelua sekä niitä oikeudellisia vaatimuksia, jotka kansallisten keskuspankkien on täytettävä, jotta niistä tulisi erottamaton osa EKPJ:ää.

7.2 Tämän sopimuksen 117 artiklan 7 kohdassa tarkoitettujen neuvoston päätösten mukaisesti ERI voi hoitaa muita tehtäviä kolmannen vaiheen valmistelemiseksi.

8 artikla

Riippumattomuus

ERI:n neuvoston jäsenet, jotka edustavat omia laitoksiaan, toimivat tehtäväänsä hoitaessaan omalla vastuullaan. Käyttäessään tällä sopimuksella ja tällä perussäännöllä sille uskottuja valtuuksiaan tai suorittaessaan niillä sille uskottuja tehtäviään ja velvollisuuksiaan ERI:n neuvosto ei pyydä eikä ota ohjeita yhteisön toimielimiltä tai laitoksilta eikä jäsenvaltioiden hallituksilta. Yhteisön toimielimet ja laitokset sekä jäsenvaltioiden hallitukset sitoutuvat kunnioittamaan tätä periaatetta ja pidättymään yrityksistä vaikuttaa ERI:n neuvostoon sen suorittaessa tehtäviään.

9 artikla

Hallinto

9.1 Tämän sopimuksen 117 artiklan 1 kohdan mukaisesti ERI:a johtaa ja hoitaa ERI:n neuvosto.

9.2 ERI:n neuvoston muodostavat puheenjohtaja ja kansallisten keskuspankkien pääjohtajat, joista yksi on varapuheenjohtaja. Jos joku pääjohtajista on estynyt osallistumasta kokoukseen, hän voi nimetä toisen edustajan laitoksestaan.

9.3 Puheenjohtaja nimitetään jäsenvaltioiden hallitusten valtion- tai hallitusten päämiesten tasolla tekemällä yhteisellä sopimuksella, keskuspankkien pääjohtajien komitean tai ERI:n neuvoston suosituksesta, sekä kun Euroopan parlamenttia ja neuvostoa on kuultu. Puheenjohtaja valitaan henkilöistä, joilla on arvostettu asema ja ammattikokemus rahatalouden tai pankkitoiminnan alalla. Ainoastaan jäsenvaltion kansalainen voi olla ERI:n puheenjohtajana. ERI:n neuvosto nimittää varapuheenjohtajan. Puheenjohtaja ja varapuheenjohtaja nimitetään kolmeksi vuodeksi.

9.4 Puheenjohtaja hoitaa tehtäviään päätoimisesti. Puheenjohtaja sitoutuu olemaan harjoittamatta muuta palkallista tai palkatonta ammattitoimintaa, ellei ERI:n neuvosto ole poikkeuksellisesti myöntänyt hänelle tähän lupaa.

9.5 Puheenjohtaja:

- valmistelee ja johtaa ERI:n neuvoston kokoukset;

- edustaa ERI:n kantaa ulospäin, sanotun kuitenkaan rajoittamatta 22 artiklan soveltamista;

- vastaa ERI:n juoksevien tehtävien hoitamisesta.

Puheenjohtajan ollessa estynyt hänen tehtäviään hoitaa varapuheenjohtaja.

9.6 Puheenjohtajan palvelussuhteen ehdoista ja erityisesti hänen palkastaan, eläkkeestään ja muista sosiaaliturvaetuuksistaan sovitaan ERI:n kanssa tehtävässä sopimuksessa, ja ne vahvistaa ERI:n neuvosto kolmesta pääjohtajien komitean nimeämästä jäsenestä koostuvan komitean tai tarvittaessa ERI:n neuvoston ja kolmesta neuvoston nimeämästä jäsenestä koostuvan komitean ehdotuksesta. Puheenjohtajalla ei ole äänioikeutta tässä kohdassa tarkoitetuissa kysymyksissä.

9.7 Jos puheenjohtaja ei enää täytä niitä vaatimuksia, joita hänen tehtävänsä edellyttävät, tai hän on syyllistynyt vakavaan rikkomukseen, yhteisön tuomioistuin voi ERI:n neuvoston pyynnöstä päättää, että hänet erotetaan.

9.8 ERI:n neuvosto vahvistaa ERI:n työjärjestyksen.

10 artikla

ERI:n neuvoston kokoukset ja äänestysmenettely

10.1 ERI:n neuvosto kokoontuu vähintään kymmenen kertaa vuodessa. Kokoukset ovat luottamuksellisia. ERI:n neuvosto voi yksimielisesti päättää julkistaa, mihin käsittelyssä on päädytty.

10.2 Jokaisella ERI:n jäsenellä tai hänen edustajallaan on yksi ääni.

10.3 Jollei tässä perussäännössä toisin määrätä, ERI:n neuvosto tekee päätöksensä jäsentensä yksinkertaisella enemmistöllä.

10.4 Edellä 4.2, 5.4, 6.2 ja 6.3 artiklassa tarkoitetut päätökset edellyttävät ERI:n neuvoston jäsenten yksimielisyyttä.

Lausuntojen ja suositusten antaminen 5.1 ja 5.2 artiklan mukaisesti, päätösten tekeminen 6.4, 16 ja 23.6 artiklan mukaisesti sekä suuntaviivojen vahvistaminen 15.3 artiklan mukaisesti edellyttää kahden kolmasosan määräenemmistöä ERI:n neuvoston jäsenistä.

11 artikla

Toimielinten välinen yhteistyö ja velvollisuus laatia kertomuksia

11.1 Neuvoston puheenjohtaja ja komission jäsen voivat osallistua ERI:n neuvoston kokouksiin ilman äänioikeutta.

11.2 ERI:n puheenjohtaja kutsutaan osallistumaan neuvoston kokouksiin silloin, kun neuvosto käsittelee ERI:n tavoitteisiin ja tehtäviin liittyviä asioita.

11.3 Työjärjestyksessä vahvistettuna ajankohtana ERI laatii vuosikertomuksen toiminnastaan ja yhteisön valuutta- ja rahapoliittisesta tilanteesta. Vuosikertomus sekä ERI:n tilinpäätös annetaan Euroopan parlamentille, neuvostolle, komissiolle sekä Eurooppa-neuvostolle.

ERI:n puheenjohtajaa voidaan kuulla Euroopan parlamentin toimivaltaisissa valiokunnissa joko Euroopan parlamentin pyynnöstä tai puheenjohtajan omasta aloitteesta.

11.4 ERI:n julkistamat kertomukset toimitetaan kaikkien asiasta kiinnostuneiden käyttöön veloituksetta.

12 artikla

Valuuttayksikkö

ERI:n toimet ilmaistaan ecuina.

13 artikla

Kotipaikka

Vuoden 1992 loppuun mennessä ERI:n kotipaikasta päätetään jäsenvaltioiden hallitusten valtion- tai hallitusten päämiesten tasolla tekemällä yhteisellä sopimuksella.

14 artikla

Oikeushenkilöllisyys

ERI:llä, joka on tämän sopimuksen 117 artiklan 1 kohdan mukaisesti oikeushenkilö, on kaikissa jäsenvaltioissa laajin kansallisen lainsäädännön mukaan oikeushenkilöllä oleva oikeuskelpoisuus; se voi erityisesti hankkia ja luovuttaa irtainta ja kiinteää omaisuutta sekä esiintyä kantajana ja vastaajana oikeudenkäynneissä.

15 artikla

Oikeudelliset toimet

15.1 Suorittaakseen tehtäviään ja tässä perussäännössä määrätyin edellytyksin ERI:

- antaa lausuntoja,

- antaa suosituksia,

- vahvistaa suuntaviivoja ja tekee kansallisille keskuspankeille osoitettuja päätöksiä.

15.2 ERI:n lausunnot ja suositukset eivät ole sitovia.

15.3 ERI:n neuvosto voi antaa suuntaviivoja, joissa vahvistetaan menetelmät tarpeellisten edellytysten toteuttamiseksi, jotta EKPJ täyttää tehtävänsä kolmannessa vaiheessa. ERI:n vahvistamat suuntaviivat eivät sido; ne saatetaan EKP:n päätettäviksi.

15.4 ERI:n päätös velvoittaa kaikilta osiltaan niitä, joille se on osoitettu, sanotun kuitenkaan rajoittamatta 3.1 artiklan soveltamista. Tämän sopimuksen 253 ja 254 artiklaa sovelletaan näihin päätöksiin.

16 artikla

Taloudelliset voimavarat

16.1 ERI:n käyttöön annetaan omia varoja. ERI:n neuvosto määrittää ERI:n varojen määrän siten, että tarvittavat tulot ERI:n tehtävien toteuttamisesta aiheutuvien hallintomenojen kattamiseksi varmistetaan.

16.2 ERI:n varat, jotka määritetään 16.1 artiklan mukaisesti, koostuvat EKPJ:n perussäännön 29.1 artiklassa tarkoitettujen kansallisten keskuspankkien jakoperusteen mukaisista osuuksista, jotka maksetaan ERI:n perustamisen yhteydessä. Tätä varten komissio toimittaa jakoperusteen määrittämiseksi tarvittavat tilastotiedot sellaisten sääntöjen mukaisesti, jotka neuvosto antaa määräenemmistöllä komission ehdotuksesta sekä kuultuaan Euroopan parlamenttia, pääjohtajien komiteaa ja tämän sopimuksen 114 artiklassa tarkoitettua komiteaa.

16.3 ERI:n neuvosto määrittää osuuksien maksamista koskevat yksityiskohtaiset säännöt.

17 artikla

Tilinpäätös ja tilintarkastus

17.1 ERI:n tilikausi alkaa ensimmäisenä päivänä tammikuuta ja päättyy viimeisenä päivänä joulukuuta.

17.2 ERI:n neuvosto hyväksyy vuoden talousarvion ennen kunkin tilikauden alkua.

17.3 Tilinpäätös laaditaan ERI:n neuvoston vahvistamien periaatteiden mukaisesti. ERI:n neuvosto hyväksyy tilinpäätöksen, ja sen jälkeen se julkistetaan.

17.4 ERI:n neuvoston hyväksymät ulkopuoliset riippumattomat tilintarkastajat tarkastavat tilinpäätöksen. Tilintarkastajilla on täydet valtuudet tarkastaa koko ERI:n kirjanpito ja tilit sekä saada kaikki tiedot sen toimista.

Tämän sopimuksen 248 artiklan määräykset koskevat ainoastaan EKP:n hallinnon tehokkuuden arviointia.

17.5 ERI:n ylijäämä siirretään seuraavalla tavalla:

a) ERI:n neuvoston määräämä summa siirretään ERI:n yleisrahastoon;

b) jäljelle jäävä osuus jaetaan kansallisille keskuspankeille 16.2 artiklassa tarkoitetun jakoperusteen mukaisesti.

17.6 Jos ERI:n tilikausi on tappiollinen, vaje katetaan ERI:n yleisrahastosta. Jäljelle jäävä osuus katetaan kansallisten keskuspankkien osuuksilla 16.2 artiklassa tarkoitetun jakoperusteen mukaisesti.

18 artikla

Henkilöstö

18.1 ERI:n neuvosto vahvistaa ERI:n henkilöstöä koskevat palvelussuhteen ehdot.

18.2 Yhteisön tuomioistuimella on toimivalta ratkaista ERI:n ja sen henkilöstön väliset riidat palvelussuhteen ehdoissa.

19 artikla

Tuomioistuinvalvonta ja siihen liittyvät kysymykset

19.1 Yhteisön tuomioistuin voi tutkia tai tulkita ERI:n toimenpiteitä tai laiminlyöntejä sopimuksessa määrätyissä tapauksissa ja siinä määrätyin edellytyksin. ERI voi nostaa kanteen sopimuksessa määrätyissä tapauksissa ja siinä määrätyin edellytyksin.

19.2 Yhtäältä ERI:n ja toisaalta sen velkojien, velallisten tai muiden henkilöiden väliset riidat ratkaistaan toimivaltaisissa kansallisissa tuomioistuimissa, jollei toimivaltaa ole uskottu yhteisön tuomioistuimelle.

19.3 ERI:n vastuu määräytyy tämän sopimuksen 288 artiklan mukaisesti.

19.4 Yhteisön tuomioistuimella on toimivalta ratkaista asia ERI:n tekemässä tai sen puolesta tehdyssä julkis- tai yksityisoikeudellisessa sopimuksessa olevan välityslausekkeen nojalla.

19.5 ERI:n päätöksen asian saattamisesta yhteisön tuomioistuimen käsiteltäväksi tekee ERI:n neuvosto.

20 artikla

Salassapitovelvollisuus

20.1 ERI:n neuvoston jäsen tai ERI:n henkilöstöön kuuluva ei saa, tehtävänsä päätyttyäkään, ilmaista salassapitovelvollisuuden piiriin kuuluvia tietoja.

20.2 Henkilöt, joilla on käytettävissään yhteisön lainsäädännön mukaan salassa pidettäviä tietoja, ovat tämän lainsäädännön alaisia.

21 artikla

Erioikeudet ja vapaudet

ERI:lla on jäsenvaltioiden alueella tehtäviensä suorittamisen edellyttämät erioikeudet ja vapaudet Euroopan yhteisöjen erioikeuksista ja vapauksista tehdyssä pöytäkirjassa määrätyin edellytyksin.

22 artikla

Nimenkirjoittajat

ERI:a suhteessa kolmansiin oikeudellisesti velvoittavat sitoumukset tekee puheenjohtaja tai varapuheenjohtaja taikka ERI:n henkilöstöön kuuluvat kaksi jäsentä, jotka puheenjohtaja on asianmukaisesti valtuuttanut ERI:n nimen kirjoittamiseen.

23 artikla

ERI:n asettaminen selvitystilaan

23.1 Tämän sopimuksen 123 artiklan mukaisesti ERI asetetaan selvitystilaan, kun EKP on perustettu. Kaikki ERI:n varat ja velat siirtyvät silloin ilman eri toimenpiteitä EKP:lle. EKP asettaa ERI:n selvitystilaan tämän artiklan mukaisesti. Selvitystila saatetaan päätökseen kolmannen vaiheen alkaessa.

23.2 EVJ-sopimuksen 17 artiklassa määrätty mekanismi ecujen luomiseksi kullan ja US-dollareiden tallettamista vastaan purkautuu kolmannen vaiheen ensimmäisenä päivänä kyseisen sopimuksen 20 artiklan mukaisesti.

23.3 Kaikki erittäin lyhyen ajan rahoitusta koskevasta järjestelmästä ja lyhyen ajan valuuttatukijärjestelmästä aiheutuvat saatavat ja velat suoritetaan 6.1 artiklassa tarkoitettujen sopimusten mukaisesti kolmannen vaiheen ensimmäiseen päivään mennessä.

23.4 Kaikki jäljelle jäävät ERI:n varat myydään ja kaikki ERI:n jäljelle jäävät velat maksetaan.

23.5 Tuotto, joka saadaan 23.4 artiklassa esitetystä myynnistä jaetaan kansallisille keskuspankeille 16.2 artiklassa tarkoitetun jakoperusteen mukaisesti.

23.6 ERI:n neuvosto voi toteuttaa 23.4 ja 23.5 artiklan soveltamisen edellyttämät toimenpiteet.

23.7 Kun EKP on perustettu ERI:n puheenjohtaja jättää tehtävänsä.

--------------------------------------------------